**JUDEȚUL MUREȘ** (nu produce efecte juridice)\*

**MUNICIPIUL TÂRGU MUREȘ**

**Administrația Domeniului Public PRIMAR,**

**Nr. 14579/2983/19.03.2025** **Soós Zoltan**

**REFERAT DE APROBARE**

**privind darea în folosință gratuită către Inspectoratul de Poliție Județean Mureș a patru spații în suprafață totală de 50,15 mp din imobilul situat pe strada Kós Károly nr. 1B, aflat în proprietatea Municipiului Târgu Mureş,pentru desfăşurarea activităţii**

Prin adresa înregistrată la S.P.A.D.P. sub nr. 2914/18.03.2025, Inspectoratul de Poliție Județean Mureș, prin Serviciul Logistic, solicită analizarea posibilității alocării de către municipalitate a spațiului utilizat în trecut de către Agenția Națională Antidrog drept sediu, spațiul cu pricina fiind cuprins în imobilul situat pe str. Kós Károly nr. 1B, unde S.P.A.D.P. își desfășoară în prezent activitatea. Petiția a fost înaintată municipalității în contextul în care I.P.J. Mureș declară că nu deține în administrare suficiente spații de birouri pentru desfășurarea activităților specifice.

Mai precis, se face referire la patru spaţii cu destinaţia de birou, utilizate în perioada 2017 – 2025 pentru desfășurarea activităților specifice Agenției Naționale Antidrog, având o suprafață totală de 50,15 mp și o valoare de inventar în sumă de 17.561,89 lei. Acestea au fost date în folosință gratuită prin intermediul H.C.L. nr. 40 din 26 ianuarie 2017, încheindu-se în acest sens Contractul de Comodat nr. 966208/27.02.2017, acesta din urmă fiind prelungit în mod succesiv până la desființarea, prin divizare totală, a Agenției Naționale Antidrog, la data de 28.02.2025. În adresa mai sus menționată, ni se aduce la cunoștință faptul că lucrătorii A.N.A. își vor continua activitatea în cadrul I.P.J. Mureș sau a unor structuri asigurate logistic, ca urmare a adoptării O.U.G. nr. 147/2024 și a operaționalizării Agenţiei Naţionale pentru Politici şi Coordonare în Domeniul Drogurilor şi al Adicţiilor.

Având în vedere importanța adoptării unor măsuri eficiente pentru gestionarea diverselor provocări sociale și pentru asigurarea siguranței cetățenilor, este esențială operaționalizarea și consolidarea cadrului necesar desfășurării activităților specifice structurilor de poliție. Activitatea generală a unui inspectorat de poliție județean vizează menținerea ordinii și liniștii publice, prevenirea și combaterea infracționalității, precum și colaborarea cu alte instituții în vederea implementării unor soluții optime pentru problemele comunității. Având în vedere relația contractuală stabilă care a existat între municipalitate și Agenția Națională Antidrog, considerăm oportună susținerea petiției formulate de către I.P.J. Mureș.

Dreptul de folosință cu titlu gratuit, reglementat de art. 866, 874 și 875 din Codul Civil, este un drept real corespunzător dreptului de proprietate publică astfel cum dispune art. 136, alin. (4) din Constituție.

Posibilitatea acordării unui drept de folosință gratuită este prevăzută în legislația specială de Codul Administrativ în cadrul art. 297, alin. (1), lit. d), fiind aprofundată în detaliu în cadrul art. 349-352 al aceluiași act normativ. Cât privește procedura efectivă de acordare a acestui drept, amintim de art. 108, lit. d) coroborat cu art. 129, alin. (2) lit. c) și alin. (6), lit. a) și b) din O.U.G. nr. 57/2019 privind Codul Administrativ, texte care conferă atributul consiliilor locale de a hotărî ca bunurile ce aparțin domeniului public sau privat local să fie date în folosință gratuită instituțiilor de utilitate publică.

În ceea ce privește eligibilitatea I.P.J. Mureș de a fi beneficiar al folosinței gratuite, amintim că, potrivit art. 92, alin. (2), lit. a) din Codul Administrativ, *”În accepţiunea prezentului cod, în categoria organismelor prestatoare de servicii publice sau de utilitate publică în unităţile administrativ-teritoriale se includ: […] a) instituţii publice de interes local sau judeţean;*”

În condițiile în care I.P.J. Mureș nu a solicitat modificări ale clauzelor contractuale agreate inițial cu Agenția Națională Antidrog, propunem ca actul de comodat să îmbrace aceeași formă precum cel adoptat prin H.C.L. nr. 40 din 26.01.2017, cu mici modificări efectuate în vederea asanării cu normele Codului Administrativ, care nu era în vigoare în anul 2017.

Având în vedere cele expuse, supunem aprobării Consiliului Local al Municipiului Târgu Mureș proiectul de hotărâre alăturat.

**Aviz favorabil al**

**Administrației Domeniului Public**

**Ing. Florian Moldovan**

 **ADMINISTRATOR PUBLIC**

 **Gombos Géza Csaba**

*Întocmit,*

*C.j. Tudor Făgărășan*

**\**Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art 129, art 139 OUG Codul administrativ***

**R O M Â N I A**

**JUDEȚUL MUREȘ**

**CONSILIUL LOCAL MUNICIPAL TÂRGU MUREȘ**

 **Proiect**

(nu produce efecte juridice)\*

 **PRIMAR**

 **Soós Zoltán**

**H O T Ă R Â R E A nr. \_\_\_\_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2025**

**privind darea în folosință gratuită către Inspectoratul de Poliție Județean Mureș a patru spații în suprafață totală de 50,15 mp din imobilul situat pe strada Kós Károly nr. 1B, aflat în proprietatea Municipiului Târgu Mureş,pentru desfăşurarea activităţii**

***Consiliul Local Municipal Târgu Mureș, întrunit în ședință ordinară de lucru,***

**Având în vedere:**

1. Referatul de aprobare nr. 14579/2983/19.03.2025 inițiat de Primar prin Serviciul Public Administrația Domeniului Public *privind darea în folosință gratuită către Inspectoratul de Poliție Județean Mureș a patru spații în suprafață totală de 50,15 mp din imobilul situat pe strada Kós Károly nr. 1B, aflat în proprietatea Municipiului Târgu Mureş,pentru desfăşurarea activităţii*
2. *Raportul comisiilor de specialitate din cadrul Consiliului Local Municipal Târgu Mureș*;
3. Raportul Direcției Juridice, Contecios Administrativ și Administrație Publică Locală;
4. Raportul Direcției Economice;

**În conformitate cu prevederile:**

* Art. 136, alin. (4) din Constituția României, republicată;
* Art. 861, alin. (3), art. 866, art. 874-875 și art. 2146-2157 din Legea nr. 287/2009 privind Codul Civil, republicată, cu modificările și completările ulterioare;

**În temeiul prevederilor** art. 92, alin. (2), lit. a), art. 108, lit. d), art. 129, alin. (1), alin. (2), lit. c) și alin. 6), lit. b), ale art. 139, alin. (1), art. 196, alin. (1), lit. a), ale art. 243, alin. (1), lit. a), art. 297, alin. (1), lit. d) și ale art. 349-352 din O.U.G. nr. 57/2019 privind Codul Administrativ, cu modificările și completările ulterioare,

**H o t ă r ă ș t e :**

**Art. 1.**

1. Se aprobă darea în folosință gratuită către Inspectoratul de Poliție Județean Mureș a patru spații în suprafață totală de 50,15 mp din imobilul situat pe strada Kós Károly nr. 1B, înscris în C.F. nr. 128554 Târgu Mureș, aflat în proprietatea Municipiului Târgu Mureş.
2. Spațiile se dau în folosință gratuită în vederea desfășurării activității specifice Inspectoratului de Poliție Județean Mureș.
3. Spațiile transmise în folosință gratuită sunt în suprafaţă de 11,92 mp, 12,96 mp, 13.88 mp şi 11.39 mp, având valoarea de inventar în sumă de 1.003.481,58 lei.

**Art. 2.**

1. Se aprobă modelul Contractului de Comodat, conform Anexei 1, care face parte integrantă din prezenta hotărâre.
2. Se mandatează Primarul Municipiului Târgu Mureș să semneze Contractul de Comodat în numele și pe seama Consiliului Local al Municipiului Târgu Mureș

**Art. 3.**

1. Folosința gratuită se acordă pe o perioadă de 5 ani de la data semnării Contractului de către ambele părți, cu posibilitate de prelungire pentru o perioadă egală cu cel mult jumătate din durata inițială, prin act adițional.
2. Se va verifica din 3 în 3 luni modul în care sunt respectate condițiile de folosință stabilite prin Contract.
3. Se mandatează Primarul Municipiului Târgu Mureș să semneze în numele și pe seama Consiliului Local al Municipiului Târgu Mureș actul adițional în vederea prelungirii Contractului, dacă se va impune.
4. Predarea-primirea imobilului se va face prin proces-verbal de predare primire, în termen de 5 de zile de la data semnării Contractului de către părți.

**Art. 4.** Cheltuielile ocazionate de întreținerea spațiilor, potrivit destinației acestora, sunt în sarcina Inspectoratului de Poliție Județean Mureș.

**Art. 5.** Cu aducerea la îndeplinire a prezentei hotărâri se încredințează Executivul Municipiului Târgu Mureș prin Serviciul Public Administrația Domeniului Public și Direcția Economică.

**Art. 6.** În conformitate cu prevederile art. 252, alin. (1), lit. c) și ale art. 255 din O.U.G. nr. 57/2019 privind Codul Administrativ precum și ale art. 3, alin. (1) din Legea nr. 554/2004 privind contenciosul administrativ, prezenta Hotărâre se înaintează Prefectului Județului Mureș pentru exercitarea controlului de legalitate.

**Art. 7.** Prezenta hotărâre se comunică:

* Serviciului Public Administrația Domeniului Public;
* Direcției Economice;
* Inspectoratului de Poliție Județean Mureș

**Viză de legalitate**

**Secretar General al Municipiului Târgu Mureș,**

**Bordi Kinga**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr.57/2019 privind Codul Administrativ**